***Білім мен білік***

**Мейрамгуль МЫНБАЕВА,**

*Алматы қаласы*

*№7 даму интеллектуалдық*

*қабілеті төмен балаларға*

*арналған арнайы (түзету)*

*мектеп-интернатының ұстазы*

**Мысал есептер шығару**

**Сақтың мақсаты:**

**Білімділік:** оқушылардың алған білімдерін тексеру мақсатында ары қарай есептер шығару арқылы білімдерін толықтыру, өз еріктерімен мысал есептер шығаруға үйрету.

**Түзетушілік:** оқушыларды түрлі есептер шығару арқылы есте сақтауын, логикалық ойлау қабілетін дамыту. Сөздік қорын жаңа сөздермен байыту. Қолдың ұсақ бөлшектерін жазу барысында жетілдіру.

**Тәрбиелік:** оқушыларды мұқияттылыққа, зеректікке баулу. Жылдам ойлауға, нақты дұрыс жауап беруге, дұрыс отыруға, тиянақтылыққа тәрбиелеп адамгершілік қасиеттерін дамыту, еңбекке баулу.

**Сабақтың түрі**: аралас сабақ

**Сабақтың көрнекілігі:** әртүрлі суреттер, оқулық.

**Сабақ барысы**

**І. Ұйымдастыру кезеңі.**

– Балалар, қазір бізде қай жыл мезгілі?

– Күз мезгілі.

– Күз мезгілінің қай айы?

– Қазан.

– Бүгін аптаның қай күні?

– Бүгін аптаның бейсенбі күні.

– Қазір бізле қандай сабақ?

– Математика сабағы.

– Математика сабағы нешінші сабақ?

– Екінші сабақ.

– Дұрыс, жарайсыңдар!

**ІІ. Өткен сабақты қайталау.**

– Біз өткен сабақта қандай тақырып өттік? Қандай санмен таныстық?

– 7 саны құрамымен таныстық.

– Қанекей олай болса, есімізге түсіріп жіберейікші, 7 санының құрамында қандай сандар бар екен? Кәне жылдам санап жіберейік.

– 1,2,3,4,5,6,7

– 1) топпен; 2) жеке.

– Ал енді керісінше санап шығайық.

– 7,6,5,4,3,2,1

– Жарайсыңдар, балалар!

– Енді кім маған тақтаға шығып, дауысын шығарып 7-ге дейін санап береді? Қанекей

– Ал керісінше кім санап береді?

– Жарайсыңдар, балалар!

– Жақсы осымен біз өткен тақырыпты есімізге түсірдік, енді осыған байланысты есептер шығарайық.

**ІІІ. Жаңа сабақ.**

– Балалар мынау ненің суреті кім айтады?

– Тауықтардың суреті

– Біздің қорада қанша тауық бар екен? Қанекей барлығымыз тауықтарымызды санап жіберейікші

– 1,2,3,4,5,6

– Олай болса, қанекей дәптерлерімізді ашамыз, қаламымызды жазуға дайындаймыз да, жазбас бұрын саусақтарымызды жаттықтырып аламыз.

*Бас бармақ,*

*балан үйрек,*

*ортан терек,*

*шылдыр шүмек,*

*кішкентай бөбе*к

Саусақтарымыз шынықты ма? Олай болса, оң қолымызға қаламымызды алып, сол қолымызбен дәптерімізді ұстаймыз да жазамыз

– Біздің қорамызда қанша тауық болған еді?

– Алтау.

– 6 деп жазамыз.

– Енді балалар жаңағы 6 тауығымызға тағы 1 тауық қонаққа келіпті. Қонаққа келсе, қосамыз ба әлде аламыз ба?

– Қосамыз.

– 6+1 деп өрнекті жазамыз. Енді барлық тауықтарымыз қанша болды? Санайық.

– Жетеу болды.

– Олай болса, жазамыз тең болады 7. Жарайсыңдар, балалар! Балалар, мынау ненің суреті?

– Алма ағашының суреті

– Бұл біздің алма ағашымыз. Онда алма көп екен. Қане санайық канша алма бар екен?

– 1,2,3,4,5,6,7

– Онда 7 деп жазып қояйық

– Ал енді балалар, далада қатты жел тұрып, алмаларымызды жерге түсіріп тастапты. Ағашта алмамыз азайып қалды ма? Олай болса – алу таңбасын жазып қояйық. Жерге қанша алма түсіпті соны санайық.

– Екі алма.

– Енді 2 алмамызды 7-ден азайтамыз. Қалғаны қанша?

– 7 – 2 = 5

– Жарайсыңдар, балалар! Енді мен сендерге жылдам бір құпия қалташа беремін. Әлі ешкім ашпайды. Мен өзімнің қалтамды ашайын. Мынау не? Түсі қандай?

– Бұл гүл, түсі қызыл.

– Дұрыс, енді осы гүлдерді санайық.

– 1,2,3,4,5,6,7

– Мен 3-ін қайтадан калтама салдым. Нешеуі қалды? Теңдікті тақтаға кім жазады?

– 7 – 3 = 4

– Балалар енді барлығын қалташаларыңды қарап жіберіңдер. Не бар екен? Партаға санап қоямыз.

– Гүл бар екен, саны 7.

– Қанекей енді балалар қалташамызға 2 гүлін дауыстап санап саламыз. Ал партада канша гүл қалыпты? Санайық.

– 5-еу.

– Олай болса жазайық 7 – 2 = 5

**IV. Сергіту сәті.**

*Қанекей сапты түзейік,*

*Тіземізді бүгейік.*

*Ыршып алға түсейік,*

*Ыршып артқа түсейік.*

*Отырамыз, тұрамыз,*

*Сергітуге мың алғыс.*

**V. Кітаппен жұмыс.**

Оқулықты ашып, №34 есепті шығарамыз

**VI. Ойын.** *«Көңілді жемістер»*

*–* Балалар, қазір біз ойын ойнаймыз. Ойынның шарты мынадай: Мен сендерге жемістерді таратып беремін, ол жемістің артында сан жазылған. Ал сендер тақтада тұрған себетімізге жылдам-жылдам барып, сан ретімен жемістерімізді салып, себетімізді толтырамыз. Олай болса бастаймыз.

**VII. Бекіту.**

– Балалар, бүгін біз не істедік?

– Қандай сандарға есеп шығардық?

– 7 саны қандай сандардан құралады екен?

**VIII. Бағалау.**

Сабаққа белсенді қатысқан оұушыларды мақтау, мадақтау.

**ІХ. Үйге тапсырма.**

7 санына байланысты қосу, алу есептерін шығару.